Aigües de Sagunt comença els treballs de renovació de la xarxa de sanejament i aigua potable del carrer Concepción Arenal
24 d’octubre 2022

![](/media/5m4hszvr/c1_mini_m1_obrascalleconcepcionarenal_aguasdesagunto_img_9743.jpg?width=850&height=566.9886363636364)

Aigües de Sagunt ha començat els treballs de renovació de la xarxa de sanejament i aigua potable del carrer Concepción Arenal en el tram des dels carrers Maestro Albéniz a Verge dels Dolors del Port de Sagunt a causa dels problemes detectats que afecten tant al seu funcionament normal com al manteniment del col·lector general unitari.

L'import de licitació d'esta actuació ascendix a 144.019 euros, IVA inclòs, i la data estimada de finalització de les obres és al voltant del 20 de desembre, **«abans del que es preveia»** i **«acurtant el termini dels treballs»** dels quatre mesos previstos inicialment a tres, ja que **«el ritme de les obres va molt bé»**, segons ha detallat el regidor delegat d'Aigües, Pepe Gil.

La causa principal d'estos problemes és la superació de la vida útil del col·lector en qüestió, ja que es tracta d'un col·lector de formigó que presenta un estat molt deteriorat a causa del pas del temps, una elevada sedimentació, embossos continus, així com una insuficient capacitat hidràulica quan es produïxen episodis de pluges. Tot això, provoca a més que els habitatges confrontants no puguen desguassar correctament les seues aigües negres sobre este col·lector, generant els corresponents problemes d'insalubritat i olors.

A banda, després de realitzar una inspecció interior dels pous de registre en el tram de col·lector esmentat anteriorment, es va constatar que no existia un flux continu de les aigües residuals per l'interior de la canonada, sinó que les aigües negres romanien estancades, dificultant fins i tot la visió de la secció completa de la canonada. Així doncs, es va poder confirmar com el col·lector manté un grau d'ompliment i rebliment continu que impedix un funcionament adequat en el trànsit de les aigües i evacuació de les aigües residuals dels abonats connectats a esta xarxa.

![](/media/eg5jtoc4/mm-pepe-gil.jpg?width=352&height=235&mode=max)L'edil d'Aigües ha explicat que **«en este moment ja s'ha completat la instal·lació d'uns 110 metres de col·lector»** en el tram que va des de l'encreuament amb el carrer Maestro Albéniz i l'encreuament amb el carrer Fornàs i, a partir d'ara, només queden les escomeses d'aigua potable i de col·lectors de les cases.

**«Com sempre, demanem paciència al veïnat; sabem que les obres generen problemes, però entenem que esta intervenció era precisa i segur que millorarà el sistema hídric de la zona»**, ha traslladat el regidor a la ciutadania.

D'altra banda, tots els casos es tracten de canonades que han vist superada la seua vida útil i amb tendència a l'aparició de fuites i trencaments amb el pas del temps. Per això, s'està realitzant una renovació de la xarxa d'aigua potable del tram complet comprés entre els carrers Maestro Albéniz i Fornàs, així com la renovació de totes les escomeses domiciliàries d'aigua potable des de l'entroncament amb la xarxa general i fins a la connexió en l'aixeta _portilla_ amb la xarxa interior de cada abonat en el tram esmentat.

És per això que en el tram del carrer Concepción Arenal comprés entre els carrers Maestro Albéniz i Fornàs, en realitzar-se tant una renovació completa del col·lector unitari i de la canonada general de distribució d'aigua potable, així com la renovació de les escomeses domiciliàries respectives a cada servici, es realitzarà la demolició i reposició a ample complet de l'aglomerat asfàltic del carrer, perquè el percentatge de superfície d'ocupació de rases en planta representa un valor molt elevat respecte a la superfície total del vial.

Per això, i per a garantir tant una major senzillesa d'execució dels treballs, així com un millor acabat superficial del ferm es fresarà i asfaltarà la totalitat del vial en este tram, segons ha anunciat Pepe Gil. No obstant això, per al tram d'actuació del carrer Concepción Arenal comprés entre els carrers Fornàs i Verge dels Dolors, i atés que únicament es renovarà el tram de col·lector danyat i obturat i les seues respectives escomeses domiciliàries, únicament es reposarà el ferm afectat per les rases necessàries per a la instal·lació del col·lector general i de les escomeses domiciliàries.

**Estat actual de les obres**

Pel que fa als treballs ja executats, ja s'ha instal·lat el col·lector unitari DN 400 mm des del carrer Maestro Albéniz fins al carrer Fornàs de 74 metres de longitud i el col·lector unitari DN 500 mm des del carrer Fornàs fins a l'entroncament amb la xarxa existent de 33 metres de longitud. També han finalitzat les escomeses domiciliàries de sanejament relatives al costat imparells del carrer.

Actualment s'està començant l'execució de les escomeses domiciliàries de sanejament del costat oposat i posteriorment, es realitzarà l'execució de la rasa principal d'aigua potable i la renovació de les respectives escomeses domiciliàries.

![](/media/yxolazqg/c3_obrascalleconcepcionarenal_aguasdesagunto_img_9753.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/aigues-de-sagunt-comenca-els-treballs-de-renovacio-de-la-xarxa-de-sanejament-i-aigua-potable-del-carrer-concepcion-arenal/ "Facebook")
*   [](http://twitter.com/share?url=https://aytosagunto.es/va/actualitat/aigues-de-sagunt-comenca-els-treballs-de-renovacio-de-la-xarxa-de-sanejament-i-aigua-potable-del-carrer-concepcion-arenal/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/aigues-de-sagunt-comenca-els-treballs-de-renovacio-de-la-xarxa-de-sanejament-i-aigua-potable-del-carrer-concepcion-arenal/ "Linked In")
*   [](mailto:?body=https://aytosagunto.es/va/actualitat/aigues-de-sagunt-comenca-els-treballs-de-renovacio-de-la-xarxa-de-sanejament-i-aigua-potable-del-carrer-concepcion-arenal/)